
Luni, 7 decembrie 2020, în cadrul programului masteral de Behavioral Economics al Facultății de Administrație și Afaceri a UB a avut loc o prelegere susținută de conf. univ. dr. Larissa Bătrâncea, cadru didactic la Facultatea de Business din cadrul Universității „Babeş-Bolyai” din Cluj-Napoca. Tema prezentării “How can Cognitive Neuroscience Help Behavioral Economics” a fost centrată pe intersecția dintre domeniul neuroștiințelor cognitive și economia comportamentală.

Masteranzii UB au beneficiat de o prezentare sistematică asupra lucrurilor cunoscute și mai puțin știute despre creier, urmată de descrierea metodelor de cercetare utilizate în acest scop, de la tehnologia de eye tracking și aparate de rezonanță magnetică imagistică funcțională (fMRI), la tehnici invazive de studiere a creierului.

Partea empirică a evidențiat spectrul larg de subdiscipline care s-au dezvoltat foarte recent sub umbrela neuroeconomiei (neurofinanțe, neuromanagement, neuromarketing) și implicațiile acestora, atât la nivel teoretic, cât și prin utilitatea lor în mediul de afaceri. 
Totodată, în cadrul evenimentului au fost lămurite o serie de întrebări privind precizia tehnicilor utilizate, eficiența lor din punct de vedere cost-beneficiu, precum și inerentele provocări etice. 

Nu în ultimul rând masteranzii au participat la un exercițiu de mind mapping și și-au realizat, în baza unui chestionar, o hartă a abilităților lor din perspectiva celor patru zone ale creierului: cortical stâng (abilități logice, analitice), cortical drept (abilități creative), limbic strâng (abilități de control și planificare) și limbic drept (abilități emoționale și intuitive).

Conf. univ. dr. Larissa Bătrâncea are o vastă pregătire și experiență de cercetare la nivel internațional pe tematici circumscrise comportamentului fiscal, analizei economice şi financiare, finanţelor publice comportamentale, economiei experimentale și neuroeconomiei. Una dintre cele mai recente realizări ale sale este cartea Behavioural Public Finance: Individuals, Society and the State (în calitate de editor, alături de Mustafa Erdogdu și Savas Cevik), publicată în 2020 la prestigioasa editură Routledge din Marea Britanie.


